Pa, seun en hond verdrink by La MercyRusa se helikopter is ingespan om uit die lug na die jong seun te help soek. (Foto: Reaction Unit South Africa) ŉ Pa van 44 jaar oud, sy 14-jarige seun en hulle hond het Vrydagoggend by ŉ strand in La Mercy in KwaZulu-Natal verdrink. Reaction Unit SA (Rusa) sê hengelaars het gesien toe die pa en seun in die moeilikheid beland terwyl hulle in die see daar geswem het en het reaksiebeamptes van Rusa ontbied. Dié beamptes en paramedici van Netcare 911 was kort na 12:00 op die toneel. Hulle het die pa op die strand aangetref. Hy is op die toneel dood verklaar. Die reaksiediens het ook sy Robinson R44-helikopter uit Verulam ontbied om uit die lug na die tienerseun te help soek. Die vlieënier het die liggaam van die seun sowat 100 meter van waar hy die water binnegegaan het, in die water sien dryf. Die hond se leiband was nog vasgeknip. (Foto: Reaction Unit South Africa) Paramedici van Rusa en Netcare 911 het die kind se liggaam uit die water gehaal. “Hy het geen tekens van lewe getoon nie en is dood verklaar.” Die slagoffer se 18-jarige seun is ook deur die stroom meegesleur, maar hy kon aan ŉ rots vasklou en uit die water klouter. Volgens Rusa het die hond, met sy leiband steeds aan hom vasgeknip, die water ingevaar toe hy sien sy eienaars is in die moeilikheid. Die hond het egter ook verdrink. Shawn Herbst, woordvoerder van Netcare 911, het gesê lewensredders beman nie die strand waar die voorval plaasgevind het nie. “Die betrokke owerhede sal die verloop van omstandighede ondersoek,” het hy gesê. ‘n Pa, seun en die gesin se hond het verdrink (Foto: Reaction Unit South Africa)